UMBUZO 7 Ngingenzenjani Lapho Ngicindezelwa Ukuba Ngilale Nothile?
Ungathanda ukufunda lesi sihloko ngalolu limi: %%?
Unyaka ngamunye izigidi zabantu ziyadlwengulwa noma zinukubezwe futhi kuhlaselwa kakhulu intsha.
Ngisho noma ungahlala ulindile—mhlawumbe ngokuqapha lapho uhamba ngaphandle ebusuku—izinto ezimbi zingenzeka. IBhayibheli lithi, “Ukuphumelela umncintiswano akuyi ngabanejubane . . . nalabo abanolwazi abawutholi umusa, ngoba isikhathi nesenzakalo esingalindelekile sibehlela bonke.”—UmShumayeli 9:11.
Uma unemizwa efana nekaThoko noma uThandeka, kumelwe wazi ukuthi umuntu odlwengulwayo usuke ephoqwa. Abanye abantu benza le ndaba ibonakale ilula, bathi kuyinto engokwemvelo ngabafana ukuziphatha ngale ndlela noma bathi labo abadlwenguliwe basuke bezibizele ukudlwengulwa. Kodwa akekho umuntu ofanelwe ukudlwengulwa. Uma uyisisulu salesi senzo sobulwane, akumelwe uzisole!
UThoko wathola ukuthi lokho kuyiqiniso. Uthi: “Ngakhuluma nomngane engisondelene naye futhi wangikhuthaza ukuba ngixoxe nabadala basebandleni. Ngiyajabula ukuthi ngakwenza lokho. Bahlala nami phansi izikhathi eziningana futhi bangitshela lokho kanye engangidinga ukukuzwa—ukuthi angiyona imbangela yokwenzekile. Akulona iphutha lami.”
Uma uyintombazane futhi ucindezelwa ukuba uhileleke ekuziphatheni okubi, kuyinto enhle kakhulu ukwenqaba ngesibindi uthi, “Ngiyeke!” noma, “Ungalinge ungithinte kanjalo!” Ungakwesabi ukushiywa umuntu othandana naye. Uma nihlukana ngenxa yale ndaba, akakufanele! Wena ufanelewe insizwa yangempela, ehlonipha umzimba wakho nemithetho ophila ngayo.
“Esikoleni abafana babeye badonse u-bra wami ngemuva bese besho izinto ezingasile—njengokuthi ngiyojabula uma ngingalala nabo.”—UBusi.
“Ngonyaka odlule omunye umfana wayelokhu engitshela ukuthi uyangithanda ufuna ukungikhipha, yize ngangenqaba njalo. Ngezinye izikhathi wayengithinta ingalo. Ngamtshela ukuthi ayeke ukungithinta, kodwa wangayeka. Ngesinye isikhathi lapho ngibopha isicathulo sami, wangipansa.”—UNozipho.
Ukuhlukumeza ngokocansi kuyinto embi kakhulu. Kungaholela ekudlwenguleni.